recursal/SuperWikiNEXT-32B huggingface dataset:
**טיסה 434 של פיליפין איירליינס** הייתה טיסת נוסעים שהמריאה ב-11 בדצמבר 1994 מפסאי שבפיליפינים, עצרה עצירת ביניים בסבו ומספר שעות לאחר עצירת הביניים נחתה נחיתת חירום בעקבות פצצה שהתפוצצה במטוס, ופערה חור בדופן המטוס. את רוב עוצמת הפגיעה, ספג ההרוג היחיד. כמו כן, נפצעו עשרה נוסעים נוספים בדרגות חומרה שונות. קברניט המטוס, הצליח להשתלט על המצב והנחית את המטוס בשלום באוקינאווה.

מבצע הפיגוע, רמזי יוסף, שעלה לטיסה בזהות בדויה בתור "ארמלדו פורלאני", כתיב שגוי של חבר בית הנבחרים האיטלקי, ארנלדו פורלאני, שכיהן בשנים שקדמו לפיגוע כראש ממשלת איטליה וכן בתפקידי שר במשרדי החוץ והביטחון.
רמזי יוסף, מבצע הפיגוע, הרכיב את הפצצה מניטרוגליצרין שהסווה בתור תמיסת מלח לעדשות מגע. שעון היד הדיגיטלי של יוסף שימש כטיימר ושאר החלקים הוסתרו בנעליו, באופן כזה שלא התגלו בבידוק הביטחוני בנמל התעופה. יוסף הרכיב את הפצצה בשירותים, הטמין אותה מתחת למושבו וירד בעצירת ביניים. מספר שעות לאחר עצירת הביניים, בה ירד יוסף, התפוצצה הפצצה ופערה חור במטוס, גרמה למותו של נוסע וכן לפצועים אחדים.

הפיגוע היה ניסיון מבצעי על מנת לבדוק את הפצצה, שעתידה הייתה לשמש להפלת 11 כלי טיס, כחלק מתוכנית בוז'ינקה.

מבצע בוז'ינקה
-------------

 ערך מורחב – **תוכנית בוז'ינקה**  

תוכנית בוז'ינקה (בערבית: بجنكة, בטאגאלוג: Oplan Bojinka) הייתה ניסיון לסדרת פיגועי טרור אותם תכנן רמזי יוסף, אשר נעזר בדודו, ח'אלד שיח' מוחמד. 

התוכנית כללה שלושה שלבים. תחילה, תוכננה התנקשות באפיפיור, יוחנן פאולוס השני, בעת ביקורו בפיליפינים. לאחר מכן, 11 מטוסי נוסעים יפוצצו בדרכם מאסיה לארצות הברית. בשלב האחרון של התוכנית, ירוסק מטוס לתוך מטה הCIA בווירג'יניה. בכך, קיוו המתכננים לגרום להשבית את תנועת המטוסים ברחבי העולם ולגרום לאלפי הרוגים. 

התוכנית סוכלה לאחר ששריפה שפרצה בדירה בפיליפינים, משכה את תשומת ליבם של הרשויות. בדירה זו נתפס מידע רב על התוכנית, כמו גם מטעני החבלה שנבנו לצורך ביצוע התוכנית. התוכנית סוכלה לאחר מכן, ורמזי יוסף נתפס לאחר מצוד נרחב ונשפט על הפיגוע במגדלי התאומים (1993) וכן על פיגועים נוספים שתכנן ויזם.

קישורים חיצוניים
----------------

* תיק התאונה והיסטוריית המטוס של טיסה 434 של פיליפין איירליינס, באתר Aviation Safety Network (באנגלית)
* Raymond Bonner and Benjamin Weiser, **Echoes of Early Design to Use Chemicals to Blow Up Airliners**, The New York Times, August 11, 2006 - כתבה בעיתון הניו יורק טיימס העוסקת בהיסטוריה המוקדמת של שימוש בכימיקלים על מנת לפוצץ כלי טיס.

הערות שוליים
------------

1. ↑  חאלד שייח מוחמד היה המתכנן הראשי של פיגועי 11 בספטמבר, שהתרחשו מספר שנים לאחר מכן
**ביצת עמיק** (בערבית: **محمية عميق**) היא מקווה מים בשוליה המערביים של הבקאע בלבנון, מצפון מזרח לכפר עמיק. בעבר הלא רחוק התקיימה גם ביצה נוספת, מעט צפונה, בין ענג'ר וכפר זבד (אנ'), אך נכון לתחילת המאה ה-21 מהווה ביצת עמיק את מקווה המים הטבעיים היחיד ששרד בבקעת הלבנון. הביצה הוכרזה כשטח בעל חשיבות לציפורים (אנ') ב-1994, כאתר של אמנת רמסר ב-1999 וכשמורה ביוספרית מטעם אונסקו ב-2005. הביצה היא חלק מאגן הניקוז של נהר הליטני הזורם דרומה, מזרחית לביצה, בחלקה המערבי של הבקאע.

הביצה נמצאת לרגלי המורד המזרחי של ג'בל בארוכ, כ-7 קילומטרים דרום-דרום-מערב לעיירה קב אליאס וכ-2.5 קילומטרים צפונית מערבית לכפר עמיק. שטחה העיקרי של הביצה, המכוסה ברובו בקנה קוצני ובסוף, ובבריכות פתוחות, הוא 2,800 דונם, והיא משתרעת בין מורד ההר ועד אפיק נהר הליטני ברצועה ארוכה ממערב למזרח. מקורות המים הם גשם ושלג שיורדים על רכס ג'בל בארוכ. רוב הגשמים יורדים בין דצמבר למרץ, מחלחלים במהירות דרך שכבות אבן הגיר של ההר ומגיחים ממעיינות שבשטח הבקאע. איכות המים נחשבת כגבוהה, שכן המים לא מזוהמים על ידי דשנים חקלאיים וחומרי הדברה. בגלל שאיבת מים לצורכי חקלאות עד סוף המאה ה-20, התייבשה רוב הביצה באמצע יולי (למעט כמה בריכות עמוקות ותעלות) ולא התמלאה שוב עד ינואר או פברואר. בעקבות פעילות השלוחה הלבנונית של ארגון השימור הבינלאומי "A Rocha" (אנ'), להפחתת השימוש במי הביצה לצורכי חקלאות, גדלו כמויות המים ובעקבות כך גם תועדה עלייה במעבר עופות בשטח השמורה.

הביצה שוכנת על אחד מצירי נדידת הציפורים החשובים ביותר בעולם, ויותר מ-250 מינים של ציפורים תועדו באזור, כולל המינים המצויים בסכנת הכחדה: עיט צפרדעים, עיט שמש ובז אדום. רשומות של מינים הנמצאים במצב שימור קרוב לסיכון כוללים חרטומית בינונית, צולל ביצות וזרון השדות. עופות אחרים בולטים הם: שדמית שחורת-כנף ושקנאי מצוי. בנוסף למגוון הגדול של ציפורים באזור, יש מגוון רחב של בעלי חיים המתגוררים בתוך הביצה ומסביבה. עשרים ושלושה מינים של יונקים תועדו, כולל חתול ביצות ולוטרה אירופית. חמישה מינים של דו-חיים ו-12 מינים של זוחלים תועדו, וסקר פרפרים שבועי שנערך במשך שנתיים מצא 53 מינים של פרפרים באזור. לשמורה הוכנסו תאואי מים במטרה לשפר את משטר הרעייה והשליטה בצמחייה במי הביצה ובסביבותיה.

בחלקו המערבי של אזור הביצה, מצוי אתר ארכאולוגי קטן, אתר עמיק, שנמצאו בו שרידי התיישבות אנושית מתקופת התרבות הנאטופית ומהתקופה הנאוליתית.

קישורים חיצוניים
----------------

ויקישיתוף מדיה וקבצים בנושא **ביצת עמיק** בוויקישיתוף
* Ammiq Wetland, ביצת עמיק במרכז המידע של אמנת רמסר (באנגלית)

הערות שוליים
------------

1. ↑  סא"ל בני מם, ‏מלחמת "שלום הגליל": המהלכים הצבאיים העיקריים, **מערכות** 284, ספטמבר 1982 עמ' 25
2. 1 2 3  Ammiq Wetland, ביצת עמיק במרכז המידע של אמנת רמסר (באנגלית)
3. ↑  קנה קוצני, באתר צמחיית ישראל ברשת
**מסת עצם** (Bone mass) היא מדד מורכב של גודל העצם וצפיפות מינרלים, והיא דטרמיננטה של חוזק העצם נרכש במהלך צמיחת השלד ופיתוחו. למרות שעד 85% של מסת העצם היא תורשתיות, פולימריות גנטיות יכולה להסביר רק חלק קטן של וריאציות במסת העצם אצל אנשים בריאים. מחקרים שנעשו על קוסמונאוטים ואסטרונאוטים שבילו חודשים רבים בתחנת החלל מיר גילו כי מטיילים בחלל יכולים לאבד בממוצע 1–2 אחוזים ממסת העצם בכל חודש.

אסטרונאוטים אינם היחידים שחוששים מאובדן עצם. לפחות 10 מיליון בני אדם סובלים מאובדן עצם בארצות הברית ומספרים לא מספרים ברחבי העולם - זה נקרא אוסטאופורוזיס. נשים לאחר גיל המעבר מועדות במיוחד לאוסטיאופורוזיס, אך אינן לבד. רובנו חולים במחלה ככל שאנו מתבגרים, כולל גברים. החוקרים מקווים שפתרון חידת אובדן העצם בחלל יגלה רמזים חשובים לגורמים לאוסטאופורוזי (והפרעות עצם אחרות) ממש כאן על כדור הארץ.

עובדי החלל חווים בדרך כלל אובדן עצם בחצי התחתון של גופם, בעיקר בחוליות המותניות ובעצמות הרגליים. ירידה במסת העצם גם מעוררת עלייה ברמות הסידן דם, מה שמעלה את הסיכון אבנים בכליות.

חוקרים חושדים כי גורם השורש לאובדן העצם בחלל הוא חוסר משקל.
חלק מהסכנות ברורות: ואקום קשה, קור עז ופריצות קרינה בלתי צפויות.

סכנות אחרות בולטות פחות. ההשפעות של חוסר משקל ממושך על גוף האדם, למשל, יכולות להיות איטיות ועדינות - ובכל זאת מסוכנות לא פחות אם אסטרונאוטים לא מצליחים לנקוט אמצעי זהירות נאותים.

אובדן מסת העצם שאנשים רבים חווים בחלל עלול בסופו של דבר להחליש את העצם וכך להיווצר בעיות כאשר האדם חוזר לסביבה נושאת משקל, כמו כדור הארץ או מאדים. תמונה באדיבות מרכז החלל ג'ונסון של נאס"א "עוצמתו זו הביאה את נאס"א לשקול אובדן עצם כסיכון מובנה לטיסות חלל מורחבות", אומר ד"ר ג'יי שפירו, ראש צוות מחקרי עצמות במכון הלאומי לחקר הביו-רפואה לחלל.

ראו גם
------

* מסת עצם ושריר בחלל

קישורים חיצוניים
----------------

ויקישיתוף מדיה וקבצים בנושא **מסת עצם** בוויקישיתוף
* מסת עצם, באתר אנציקלופדיה בריטניקה (באנגלית)

הערות שוליים
------------

1. ↑  Space Bones, *NASA*, October 1, 2001
סר **אסמאעיל אל-ח'אלידי אבני אל-מרחום סולטאן אבראהים אל-מאסיהור** (בג'אווי: **السلطان إسماعيل الخالدي بن السلطان إبراهيم المشهور**, באנגלית: **Ismail Al Khalidi Ibni Al-Marhum Sultan Ibrahim Al-Masyhur**;‏ 28 באוקטובר 1894 – 10 במאי 1981) היה סולטאן ג'והור בין 1959 ל-1981, במסגרת הפדרציה של מלזיה. אסמאעיל היה הסולטאן ה-23 של ג'והור והסולטאן השלישי של ג'והור "המודרנית", אחרי אביו אבראהים, וסבו אבו בכר. במותו ירש אותו בנו, טונקו מחמוד איסקנדר.

ביוגרפיה
--------

אסמאעיל, בנו של אבראהים, סולטאן ג'והור, נולד ב-28 באוקטובר 1894 בארמון סמאיים בג'והור באהרו, במהלך תקופת שלטון סבו, הסולטאן אבו בכר. ב-7 בספטמבר 1895 מונה ל'טונקו מהקוטה' של ג'והור (נסיך הכתר של ג'והור) עם ירושת הכתר של אביו. עם פטירת אביו, הסולטאן אבראהים בלונדון ב-8 במאי 1959, אסמאעיל הושבע כסולטאן ג'והור החדש. הוא הוכתר בטקס רשמי שנערך ב-10 בפברואר 1960. תקופת שלטונו נחשבת למוצלחת, לנוכח המשך צמיחתה הכלכלית של ג'והור ושימוש מעמדה.

הסולטן אסמאעיל קיבל את השכלתו המלאית והאנגלית בג'והור באהרו והמשיך את לימודיו הגבוהים בממלכה המאוחדת יחד עם שני אחיו ואון ג'אפר בשנת 1904. הוא חזר לג'והור בשנת 1910 ולמד במכללה המלאית קואלה קנגסאר. הוא עזב שוב ללונדון ללמוד מנהל מדינה בשנת 1913. לפני שהוכתר כסולטאן, אסמאעיל גם מילא את תפקיד העוצר מספר פעמים ומילא חובות הקשורות לענייני מדינה. הוא חנך את הקונגרס המלאי ב-11 במאי 1946 בארמון איסטנה בג'והור באהרו שהוביל להקמת הארגון המאוחד הלאומי של המלאים. אסמאעיל קיבל הכרה על פועלו במהלך מצעד גדול שנערך ב-8 ביוני 1946 כדי לחגוג את הצלחתה של בריטניה לשחרר את מלאיה לאחר כניעת האימפריה היפנית.

הסולטאן נהג להקדיש תשומת לב מיוחדת לפיתוחו של ג'והור. הוא הקים את תאגיד ג'והור, רשויות הפיתוח בדרום מערב הארץ, תשתית מערב ג'והור, פתח את רשויות הקרקעות והפיתוח הפדרליות (FELDA), שיתוף הפעולה הקרקעי הפדרלי, רשויות השיקום (FELCRA) ונמל פסיר גודאנג לים סין הדרומי. נמל התעופה סנאי החל את פעילותו בשנת 1973. הוא גם הקים את המועצה הדתית האסלאמית כדי להמשיך ולפתח את קידום דת האסלאם בג'והור. הסולטאן אסמאעיל נפטר ב-10 במאי 1981 והובא למנוחות במאוזוליאום המלכותי של בג'והור באהרו.

קישורים חיצוניים
----------------

ויקישיתוף מדיה וקבצים בנושא **אסמאעיל, סולטאן ג'והור** בוויקישיתוף
* תולדות סולטנות ג'והור
* אסמאעיל, סולטאן ג'והור, Geni
**טיסה 293 של אמריקן איירליינס** הייתה טיסה שנחטפה ב-20 ביוני 1979 על ידי הלאומן הסרבי האנטי-קומוניסט ניקולה קוואג'ה. במהלך חטיפה קוואג'ה דרש וקיבל מטוס נוסעים נוסף, מתוך כוונה לרסק אותו לתוך מטה המפלגה הקומוניסטית של יוגוסלביה, אך הוא נכנע לפני שהצליח לבצע את זממו.

רקע
---

ניקולה קוואג'ה היה אחד משישה סרבים שהורשעו בהפעלת מטען נפץ בבית הקונסול היוגוסלבי בשיקגו במאי 1979. לאחר ששוחר ממאסר בערבות, ב-20 ביוני 1979 קוואג'ה השתלט על מטוס טיסה 293 של אמריקן איירליינס מניו יורק לשיקגו (בואינג 727) זמן קצר לפני שהמטוס היה אמור לנחות בשיקגו כאשר איים לפוצץ את המטוס באמצעות פצצה תוצרת בית. קוואג'ה דרש לשחרר את סטויילקו קאיביץ', כומר אורתודוקסי סרבי אשר היה גם הוא שותף בהפעלת מטען נפץ בבית הקונסול, ועדיין ישב בכלא על כך. לאחר שהניח לנוסעים ולרוב חברי הצוות ללכת, קוואג'ה אילץ את יתר חברי הצוות לטוס בחזרה לניו יורק, שם הוא דרש וקיבל מטוס בואינג 707 אותו הוא בתחילה דרש להטיס ליוהנסבורג שבדרום אפריקה, אבל מאוחר יותר לאירלנד לאחר שלמד מעורך דינו כי לאירלנד אין הסכם הסגרה עם ארצות הברית. התכנון של קוואג'ה היה להשתלט על המטוס לפני שהוא ינחת באירלנד ולהטיס אותו לבלגרד, שם ירסק אותו על בניין המטה של המפלגה הקומוניסטית היוגוסלבית, אולם עורך דינו של קוואג'ה, אשר היה גם הוא על סיפון המטוס, דיבר עימו ושכנע אותו לא לעשות זאת. והוא נכנע בפני רשויות האכיפה האיריים, אשר הסגירו אותו בהמשך לאמריקנים. קוואג'ה נידון ל-67 שנים בכלא האמריקאי, אך בפועל שהה בכלא האמריקני רק 20 שנים. קוואג'ה נפטר מהתקף לב בביתו שבבלגרד בנובמבר 2008.

מאוחר יותר טען קוואג'ה בראיונות שונים בעיתונים סרבים שאוסאמה בן לאדן גנב את הרעיון שלו לרסק מטוסים על בניינים כאשר הוציא לפועל את פיגועי 11 בספטמבר.

הערות שוליים
------------

1. 1 2 3 4  Weber, Bruce (12 בנובמבר 2008). "Nikola Kavaja, Anti-Tito Hijacker of Jet, Dies at 75". *New York Times*. `{{cite news}}`:  (עזרה)
2. ↑  Hockenos, Paul (2003). *Homeland Calling: Exile Patriotism and the Balkan Wars*. Cornell University Press. pp. 116–117. ISBN 978-0-8014-4158-5.
3. ↑  Dusan Stojanovic, [usatoday30.usatoday.com/.../2008-11-11-2484099446\_x.htm "Serb who hijacked US plane in 1979 dies"], *Associated Press*, August 10, 2008.
4. ↑  "Serb who hijacked U.S. plane in 1979 dies". *MSNBC*. 11 בנובמבר 2008. `{{cite news}}`:  (עזרה)
**מסתם אבי העורקים** (באנגלית: **aortic valve**) הוא מסתם בלב האדם הנמצא בין חדר שמאל לאבי העורקים. במהלך הסיסטולה של החדר השמאלי, הלחץ בחדר עולה, המסתם נפתח ודם זורם מחדר שמאל לאבי העורקים ומשם לגוף. בסוף הסיסטולה, כשהלחץ בחדר שמאל יורד, המסתם נסגר ומונע מעבר של דם לאבי העורקים. במסתם אבי העורקים תקין ישנם 3 כיסים, בעוד של-1-2% מהאוכלוסייה יש מום לב מולד והוא בעל 2 כיסים. כשהכיסים סגורים, במהלך הדיאסטולה, החלל שנוצר מעל הכיסים מכונה סינוס אבי העורקים (aortic sinus) או הסינוס על שם ולסלבה. מהכיסים יוצאים 2 עורקים כליליים - העורק הכלילי הימני והעורק הכלילי השמאלי.

הערכה של תפקוד המסתם מבוצעת על ידי האזנה בסטטוסקופ, אקוקרדיוגרפיה ומכשירי הדמיה שונים. המסתם תורם לרכיב A2 של קול הלב השני (S2) והוא אחד מארבעת מסתמי הלב ואחד משני מסתמי הכיסים בלב. המחלות העיקריות הקשורות לתפקוד לקוי של המסתם כוללות אי-ספיקת מסתם אבי העורקים והיצרות מסתם אבי העורקים. ניתוחים המבוצעים במסתם כוללים החלפה של המסתם או תיקון של המסתם. תיקון לרוב מבוצע באי-ספיקה ולעיתים בטיפול במפרצת באבי העורקים ובהיצרות מולדת של המסתם. החלפה של המסתם מבוצעת על ידי מסתם מלאכותי או על ידי מסתם ביולוגי שמקורו מן החי, לרוב של חזיר. אחד מהסיבוכים של אנדוקרדיטיס הוא פגיעה במסתם, אם כי זהו סיבוך יחסית נדיר. שמות הכיסים של המסתם משתנים ממקור למקור. לעיתים מכנים אותם כיס העורק הכלילי הימני, כיס העורק הכלילי השמאלי והכיס ללא עורק כלילי ולעיתים מכונים הכיס הימני, השמאלי והאחורי.

קישורים חיצוניים
----------------

ויקישיתוף מדיה וקבצים בנושא **מסתם אבי העורקים** בוויקישיתוף

הערות שוליים
------------

1. ↑  Bayne, Edward J (8 בינואר 2016). "Bicuspid Aortic Valve: Background, Pathophysiology, Epidemiology". *Medscape*. נבדק ב-2 באפריל 2018. `{{cite web}}`:  (עזרה)
2. ↑  Hans-Joachim Schäfers: Current treatment of aortic regurgitation. UNI-MED Science, Bremen, London, Boston 2013, מסת"ב 978-3-8374-1406-6.
3. ↑  Ho, SY (בינואר 2009). "Structure and anatomy of the aortic root". *European Journal of Echocardiography*. **10** (1): i3-10. doi:10.1093/ejechocard/jen243. PMID 19131496. `{{cite journal}}`:  (עזרה)
4. ↑  *Last's anatomy, regional and applied* (9th. ed.). Churchill Livingstone. 1994. p. 268. ISBN 044304662X.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007294043105171
* BnF: cb11998078k (data)
* GND: 4142763-4
* LCCN: sh85005867
* TA98: A12.1.04.012

 |

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**אסמאעיל ח'יר בכ** היה מנהיג עלווי מהמאה ה-19. 

ח'יר בכ נולד ב-1822 בחמאת (בסוריה) למשפחת מנהיג שבט המת'אורה ומשם ירש את תפקידו והונו. הוא פעל כדלבאשי, הנהיג כנופיית שודדים. ב-1854 עם זיהוי התרופפות צבאית עות'מאנית בסוריה הוא רצה להתמנות למושל צאפיתא (אנ'), אולם הוא הוגלה. כשחזר קיבל את התואר מושיר אל-ג'בל והשתלט על אזורים נרחבים. הוא התעשר על חשבון האוכלוסייה ושלט גם על סונים רבים. אסמאעיל חיזק את הסולידאריות בקרב הנציירים (השם המקובל לעלווים לפני המאה ה-20) וצבר כוח על האזור. העות'מאנים החלו לחפש דרכים לסלקו. ב-1858 הוא התקיף כפרים מוסלמים והפסיק להעלות מיסים לסולטאן. הסולטאן חידש את מינויו אך בו בזמן תכנן להפילו. בספטמבר 1858 כוח עות'מאני כיתר את אזור שלטונו, אסמאעיל תקף ראשון והפסיד בקרב. כוחות רבים נטשו אותו והוא ברח עם קרוביו לעלי אל-שילה, דודו, אשר בגד בו ורצח אותו. הנציירים ראו בו דמות על-טבעית. עם זאת, המרד שלו היה חסר יסוד אידאולוגי ונבע ממניעים אישיים. בנוסף, הוא לא שיפר את חיי הנוציירים שאמורים היו להיות בני בריתו.

הערות שוליים
------------

1. ↑  Leon T. Goldsmith, Cycle of Fear – Syria's Alawites in War and Peace, גוגל ספרים, ‏2015 (באנגלית)
"קולמבוס שובר את הביצה" ציור של ויליאם הוגארת
"הביצה", יד זיכרון לכריסטופר קולומבוס בעיר הנמל סנט אנתוני, איביזה, ספרד. יד הזיכרון מתייחסת ל**ביצת קולומבוס**.
**ביצת קולומבוס** הוא שמו של סיפור המיוחס לכריסטופר קולומבוס ואשר ממחיש את הצורך בחשיבה מקורית ושוברת מוסכמות לצורך פתרון בעיות.

הסיפור
------

על פי הסיפור, במהלך סעודה לכבוד קולומבוס, שערכו לו בחצר המלוכה הספרדית, טען בלעג אחד האצילים הספרדיים שגילוי איי הודו המערבית אינו אלא דבר של מה בכך וכי כל אחד יכול היה לעשותו אילו קיבל אוניות ורשות לתור את העולם. הלעג כלפי קולומבוס בא מצד מקורבי בית המלוכה ובתמיכתם, וזאת במטרה לרכך את עמדתו של קולומבוס באשר למיקוח על הכנסות מהסחר עם הארצות שיגלה במהלך ההפלגה, הכנסות שהובטחו לו לפני הפלגתו. קולומבוס הזועף ביקש שיביאו לו ביצה קשה ושאל את הנוכחים מי יוכל להעמידה על חודה. כל אלה שניסו נכשלו במשימה. אז נטל קולומבוס את הביצה והכה בה על חודה עד שקליפתה נשברה מעט והחוד השתטח, והעמידה מול עיניהם המשתאות של הנוכחים. "זה הדבר הקל ביותר בעולם. כל אחד יכול לעשות זאת, אחרי שראה איך!", השיב להם קולומבוס.

הלקח הוא שאין בעשייה מאומה אלא במחשבה עצמה. אולי כל אחד יכול היה להפליג באוקיינוס ולגלות מקומות חדשים, אך רק קולומבוס הגה את הרעיון לנסות להגיע להודו בהפלגה מערבה, כפי שרק במוחו עלה הרעיון למעוך מעט את הביצה כדי להעמידה כיאות על השולחן.

מקור הסיפור וייחוס שונה
-----------------------

הסיפור מובא בספרו של ההיסטוריון האיטלקי ג'ירולמו בנצוני **היסטוריה של העולם החדש**, שפורסם ב־1565. 
גרסה אחרת, שהופיעה חמש עשרה שנה קודם לכן, מייחסת את הסיפור לאמן הרנסאנס האיטלקי פיליפו ברונלסקי, שלכאורה הציב את אתגר הביצה בהקשר של הקמת הכיפה המפורסמת של קתדרלת סנטה מריה דל פיורה בפירנצה, הנחשבת לאחד מהישגי הבנייה המרשימים ביותר בתקופת הרנסאנס.

גרסאות נוספות
-------------

### פתרונות נוספים

העמדת הביצה לפי הפתרון המיוחס לקולמבוס
קיימות מספר דרכים נוספות לפתור את השאלה.

* קילוף הביצה מאפשר את העמדתה על הבסיס הרך.
* סיבוב הביצה על צירה יגרום לה לעמוד על חודה, למשל, באמצעות ביצת הקולומבוס של טסלה (אנ').
* אם מניחים על השולחן מלח בישול בכמות מספקת בערימה קטנה ניתן להעמיד את הביצה על ערימת המלח.

### גרסאות נוספות לשאלה

כיום יש לשאלת הביצה גרסאות נוספות: 

* כיצד לסובב ביצה על צירה כמו סביבון? – יש לשלוק אותה תחילה.
* איך להציף ביצה על פני המים? יש למהול את המים בכמות מלח הגונה.

ראו גם
------

* גומבוץ (מתמטיקה)
* הערכה בדיעבד
* קשר גורדי

קישורים חיצוניים
----------------

ויקישיתוף מדיה וקבצים בנושא **ביצת קולומבוס** בוויקישיתוף

הערות שוליים
------------

1. ↑  פירוט השיטות והדגמות על ידי ד"ר יהודה בן אורה
אמוג'י בוכה מצחוק
**אמוג'י בוכה מצחוק** (😂 בתרגום לאנגלית: **Face with Tears of Joy emoji**, ידוע גם בשם **LOL**) הוא אמוג'י המסמל תחושה של צחוק ושמחה. אמוג'י בוכה מצחוק הוא אחד האמוג'ים הפופולריים ביותר ברשתות החברתיות כגון פייסבוק, טוויטר ואינסטגרם. בשנת 2015, אמוג'י בוכה מצחוק נבחר על ידי אוניברסיטת אוקספורד וזכה לתואר מילת השנה של 2015. לטענת האוניברסיטה, אמוג'י זה משקף בצורה הטובה ביותר את מצב הרוח והדברים שהעסיקו את העולם בשנת 2015. אמוג'י זה היה אחד מעשרת האמוג'ים הפופולריים ביותר בשימוש באתר אמוג'יפדיה בשנים 2014-2018. בשנת 2017, אפל ציינה כי האמוג'י בוכה מצחוק הוא האמוג'י השימושי ביותר במערכת ההפעלה iOS. אמוג'י זה אושר כחלק מהיוניקוד בשנת 2010.

היסטוריה
--------

פיתוח האמוג'ים החל בשנת 1999 ביפן. כאשר אפל השיקה את האייפון הראשון ב-2007, הייתה מקלדת האמוג'ים מיודעת למשתמשים יפניים בלבד. בעקבות כך, גדל לחץ על חברת אפל להרחיב את הזמינות של המקלדת ובשנת 2011, אפל פרסמה בכל רחבי העולם את מקלדת האמוג'ים הרשמית. האמוג'י בוכה מצחוק הוצג לראשונה באוקטובר 2010, יחד עם יציאת יוניקוד 6.0.

השפעות חברתיות
--------------

בשנת 2015, האמוג'י נבחר על ידי אוניברסיטת אוקספורד וזכה לתואר מילת השנה של 2015. בחודש מאי 2015, אינסטגרם פרסמה בבלוג שלה כי אמוג'י בוכה מצחוק היה הנפוץ ביותר בשימוש בפלטפורמה. ב-7 בדצמבר 2015, חברת טוויטר כי אמוג'י זה היה הנפוץ ביותר בשימוש באפליקציה. באותה שנה, התפרסם שכמות הפעמים שמשתמשי טוויטר השתמשו באמוג'י היה למעלה מ-6.6 מיליארד פעמים.

ביום האמוג'י העולמי בשנת 2017, מנכ"ל פייסבוק, מארק צוקרברג, ציין כי אמוג'י זה היה הנפוץ ביותר בשימוש באפליקציית פייסבוק ובאפליקציית מסנג'ר. באותה שנה, פרסם מגזין טיים כי אמוג'י בוכה מצחוק זכה בפעם השלישית ברציפות בתואר "האמוג'י העליון ברשתות החברתיות".

ראו גם
------

* חחח

קישורים חיצוניים
----------------

ויקישיתוף מדיה וקבצים בנושא **אמוג'י בוכה מצחוק** בוויקישיתוף

הערות שוליים
------------

1. ↑  "מילת השנה איננה מילה | ישראל היום". *ישראל היום*. נבדק ב-2018-04-05.
2. ↑  יאיר מור, ‏המילה של 2015: אימוג'י "דמעות צחוק", באתר ‏מאקו‏‏, ‏17 בנובמבר 2015‏
3. 1 2  "😂 Face With Tears of Joy Emoji" (באנגלית). אורכב מ-המקור ב-2017-07-06. נבדק ב-2018-04-05.
4. ↑  אריק שיינר‏, אפל מציגה: אלה האימוג'י הכי פופולריים השנה, באתר וואלה!‏, 06 בנובמבר 2017
5. ↑  Oxford's 2015 Word of the Year Is This Emoji, Time (באנגלית)
6. ↑  "Face With Tears of Joy is the internet's favorite emoji by a landslide". *WIRED* (באנגלית אמריקאית). נבדק ב-2018-04-05.
7. ↑  "The 100 Most-Used Emojis". *FiveThirtyEight* (באנגלית אמריקאית). 2014-06-05. נבדק ב-2018-04-05.
8. ↑  "Emojineering Part 1: Machine Learning for Emoji Trends". *Instagram Engineering*. 2015-05-01. נבדק ב-2018-04-05.
9. ↑  Hale-Stern, Kaila. "And Your 2015 Word of the Year Is...the Face With Tears of Joy Emoji?". *Gizmodo* (באנגלית אמריקאית). נבדק ב-2018-04-05.
10. ↑  "Twitter Data on Twitter". *Twitter*. נבדק ב-2018-04-05.
11. ↑  "On Any Given Day, 60 Million Emojis Are Used on Facebook; 5 Billion on Messenger" (באנגלית אמריקאית). נבדק ב-2018-04-05.
12. ↑  "Facebook's most-used emoji accurately sum up the platform: hearts and tears". *The Verge*. נבדק ב-2018-04-05.
13. ↑  7 Emoji Facts to Help You Celebrate World Emoji Day, Time (באנגלית)
**טיסה 607-E של KLM**, הייתה טיסה סדירה בינלאומית של מטוס לוקהיד קונסטליישן שהתרסקה 180 קילומטרים ממערב לנמל התעופה שאנון באירלנד ב-14 באוגוסט 1958. המטוס נרשם כ-PH-LKM ונקרא על שמו של הוגו דה גרוט. כל תשעים ואחד הנוסעים ושמונה אנשי הצוות נספו בתאונה, כולל חברי צוות הסיף האולימפי המצרי (בהם עוסמאן עבד אל חאפז, מוחמד עלי ריאד ואחמד סברי). ה-"E" במספר הטיסה סימן שייעוד הטיסה היא טיסה נוספת במחלקת תיירים שתתאים לביקוש התיירים העונתי המוגדל.

טיסה 607-E יצאה משאנון בשעה 03:05 UTC בשלב השני של מסע טרנס-אטלנטי מאמסטרדם לניו יורק עם עצירות ביניים בשאנון וגנדר, ניופאונדלנד. קשר הרדיו עם המטוס אבד בערך בשעה 03:40 UTC; בהמשך החל מבצע הצלה שמצא שרידים של המטוס על פני האוקיינוס כ-180 קילומטרים מצפון-מערב לשאנון. גם שרידיהם של שלושים וארבעה מהנוסעים נמצאו.

בשל היעדר הוכחות, החוקרים האיריים וההולנדים לא היו יכולים לאתר סיבה אפשרית לתאונה. הם בחנו את האפשרות של פצצה, כשל חשמלי או טעות טייס, אך האמינו כי האפשרות הסבירה ביותר היא כשל מכני. ועדת החקירה סברה כי הגורם הסביר ביותר לתאונה הוא בעיית מדחף. ייתכן שהתקלות במדחף עוררו הפרעה בטיסה וכתוצאה מכך שהמדחף התנתק.

קישורים חיצוניים
----------------

ויקישיתוף מדיה וקבצים בנושא **טיסה 607-E של KLM** בוויקישיתוף

הערות שוליים
------------

1. ↑  "Archived copy". אורכב מ-המקור ב-2006-10-19. נבדק ב-2010-09-18. `{{cite web}}`:  (עזרה)
2. ↑  "Tragedy for Homeward-Bound Vacationers".
3. ↑  City remembers memorial for 99 plane crash victims Irish Independent, 13 August 2008
4. 1 2 3  Aviation Safety Network Flight Safety Foundation
**כוכב משתנה מטיפוס α2 בכלבי ציד** (או בקיצור, **משתנה α2 בכלבי ציד**, באנגלית: **α2 Canum Venaticorum variable**) הוא כוכב משתנה שמנגנון השינוי שלו נובע מבהירות לא אחידה של פני הכוכב שגורמת לכך שהבהירות הנראית משתנה עם סיבוב הכוכב על צירו. כוכבים אלה הם בדרך כלל כוכבי הסדרה הראשית או תת-ענקים מסוג ספקטרלי A ו-B (ליתר דיוק A7 עד B8) שיש להם שדות מגנטיים חזקים מאוד, שכתוצאה מהם נוצר פיזור לא אחיד של יסודות שונים בשכבותיהם החיצוניות. פיזור זה גורם לספקטרום הכוכב להיות לא שגרתי וכן להשתנות במחזוריות זהה למחזור הסיבוב של הכוכב על צירו, מה שמביא גם לשינוי מחזורי בבהירות נראיתו של הכוכב. מחזוריות השינוי תלויה במהירות הסיבוב של הכוכב על צירו ונעה בין מספר שעות ל-160 ימים, ומשרעת השינוי היא בדרך כלל מספר מאיות של דרגת בהירות ועד לעשירית דרגת בהירות.

השדה המגנטי האופייני לכוכבים אלה הוא מסדר גודל של אלפי גאוס (להשוואה, לכדור הארץ שדה מגנטי בעוצמה של כגאוס אחד ולשמש שדה מגנטי שבדרך כלל לא עולה על 10 גאוס) והקטבים שלהם רחוקים מציר הסיבוב של הכוכב. כתוצאה מכך יסודות שונים, שמגיבים באופן שונה לשדה מגנטי, מתפזרים באופן לא אחיד על פני הכוכב כך שהריכוז שלהם תלוי בעוצמת השדה המגנטי. כאשר הכוכב מסתובב על צירו משתנה עוצמת השדה המגנטי בכיוון הפונה אל כדור הארץ ואיתו משתנה ריכוז היסודות השונים, ספקטרום הכוכב והבהירות. השדה המגנטי החזק גם גורם ליסודות מסוימים להתרכז על פני השטח במקום בכל נפח הכוכב כך שניתן לזהות ריכוזים גבוהים מהרגיל של מתכות מסוימות ובפרט של יסודות נדירים. כך למשל, מציג הכוכב קור קרולי (α2 בכלבי ציד שעל שמו נקרא סוג זה של כוכבים) שכיחות גבוהה של היסודות צורן, כלור, כרום, טיטניום וברזל ושכיחות גבוהה בהרבה מהרגיל של היסודות הנדירים פרסאודימיום, נאודימיום ואירופיום.

משתני α2 בכלבי ציד בולטים
-------------------------

* **קור קרולי** (**α2 בכלבי ציד** עצמו) עם שינוי של כעשירית דרגת בהירות וזמן מחזור של 5 ימים, 11 שעות ו-17 דקות.
* **אליות** (ε בדובה הגדולה) עם שינוי של כשתי מאיות של דרגת בהירות וזמן מחזור של 5 ימים, 2 שעות ו-8 דקות.
* **θ בעגלון** עם שינוי של כ-8 מאיות של דרגת בהירות וזמן מחזור של 3 ימים, 14 שעות ו-50 דקות.

ראו גם
------

* משתנה BY בדרקון

הערות שוליים
------------

1. ↑  General Catalogue of Variable Stars: Variability Types
2. ↑  Otto Struve: Stellar Evolution: An Exploration from the Observatory, Princeton University Press, p. 90-1 (2015)
3. ↑  J. Silvester, O. Kochukhov & G. A. Wade: Stokes IQUV magnetic Doppler imaging of Ap stars - III. Next generation chemical abundance mapping of α2 CVn, Monthly Notices of the Royal Astronomical Society, Vol. 444, Iss. 2, p. 1442 (2014)
**דרקו ווקיץ'** (בקרואטית: **Darko Vukić**; נולד ב-2 בדצמבר 1968) הוא כדורגלן עבר קרואטי ששיחק בעמדת הקשר.

קריירה
------

ווקיץ' התחיל את הקריירה שלו בקבוצת הכדורגל של נ.ק. זאגרב. בשנת 1990 הצטרף לקבוצה הבוגרת עת ששיחקה בליגה היוגוסלבית השנייה. לאחר שקרואטיה קיבלה עצמאות, קבוצתו החלה לשחק בליגת העל הקרואטית.

בקיץ 1994 חתם בנים מהליגה השנייה בצרפת, במדיה כבש 4 שערים ב-32 משחקי ליגה. בסיום העונה סיימה נים במקום האחרון וירדה לליגה השלישית. ווקיץ' חזר לקדנציה שנייה בנ.ק. זאגרב.

בקיץ 1996 חתם בהפועל חיפה מהליגה הראשונה בישראל, במדיה שיחק 6 משחקים. שנה לאחר מכן חתם בדפורטיבו טולוקה מליגת העל המקסיקנית עמה זכה בשני אליפויות.

בהמשך הקריירה שיחק באתלטיקו סלאיה, ריאל סן לואיס ובשנת 2002 חזר לעונת פרישה בנ.ק. זאגרב.

לזכותו של ווקיץ' הופעה אחת בנבחרת קרואטיה אותה ערך ב-20 באפריל 1994.

קישורים חיצוניים
----------------

* פרופיל, באתר Transfermarkt
* פרופיל, באתר National Football Teams

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"דרקו ווקיץ'"**.
**יניב אלול** (נולד ב-17 בספטמבר 1978) הוא כדורגלן עבר ישראלי, ששיחק בעמדת הבלם. את רוב הקריירה העביר כשחקן הפועל באר שבע.

קריירה
------

אלול התחיל את הקריירה שלו בקבוצת הנוער של הפועל באר שבע. בעונת 1998/1999 רשם את הופעת הבכורה שלו בקבוצה הבוגר במשחק הליגה נגד מכבי נתניה. במהלך העונה הושאל לעירוני אופקים וכעבור שנה להפועל דימונה.

בקיץ 2000 חזר לבאר שבע, ששיחקה אז בליגה הלאומית. בסיום העונה העפילה באר שבע לליגת העל. ב-7 בספטמבר 2001 רשם את הופעת הבכורה שלו בליגת העל בתיקו 0-0 נגד מכבי קריית גת. במחזור הסיום של העונה כבש את שער הבכורה שלו בליגת העל בניצחון 1–3 נגד מכבי קריית גת.

בקיץ 2005 חתם לשנתיים בבני יהודה. בקיץ 2007 חזר אלול לבאר שבע ששיחקה אז בליגה הלאומית ועונה לאחר מכן חזר עמה לליגת העל. בינואר 2010 חתם אלול בהפועל אשקלון, עמה רשם עליית ליגה שלישית בקריירה לאחר שזו סיימה במקום השני בליגה הלאומית ועלתה לליגת העל.

בקיץ 2011 חתם אלול במכבי באר שבע, אך פרש מכדורגל עקב פציעה בברך שהתרחשה במשחק אימון בלוד עוד בטרם החלה העונה.

תארים
-----

הפועל באר שבע
* ליגה לאומית: 2000/2001

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר מוזיאון בני יהודה

הערות שוליים
------------

1. ↑  אסף רנר ועדי סרדס, ‏יניב אלול חתם לשנתיים בבני-יהודה, באתר ONE‏, 8 ביולי 2005
**אנדרו ר. וילר** (באנגלית: **Andrew R. Wheeler**; נולד ב-23 בדצמבר 1964) הוא משפטן אמריקאי שכיהן כמנהל הסוכנות להגנת הסביבה בין השנים 2019–2021. לפני כן כיהן כיועץ הראשי של ועדת הסביבה והעבודות הציבוריות של הסנאט של ארצות הברית.

ביוגרפיה
--------

וילר נולד בעיר המילטון שבדרום-מערב מדינת אוהיו, ב-23 בדצמבר 1964. ב-1987 השלים לימודי תואר ראשון בחוגי הביולוגיה והאנגלית באוניברסיטת קייס וסטרן ריזרב, השוכנת בעיר קליבלנד. כמו כן, ב-1990 השלים לימודי תואר במשפטים באוניברסיטת וושינגטון בסנט לואיס. בשנים 1995–1997 עבד וילר כיועצו ראשי של הסנאטור ג'ים אינהוף ממדינת אוקלהומה. במרוצת השנים מילא וילר שורה של תפקידים בסנאט של ארצות הברית, ובשנת 2005 נמנה וילר על ידי המגזין "National Journal" (אנ') בין ראשי הסגל הבולטים ביותר בקונגרס של ארצות הברית.

באוקטובר 2017 הכריז נשיא ארצות הברית דונלד טראמפ על כוונתו למנות את וילר לסגן מנהל הסוכנות להגנת הסביבה. בשלהי 2017 מועמדותו נדחתה בידי הסנאט, וב-3 בינואר 2018 החוזרה מועמדותו אל הבית הלבן בידי מליאת הסנאט. עם זאת, מועמדתו הועלתה בשנית על ידי הנשיא טראמפ ולבסוף הוא הושבע לתפקידו ב-8 באפריל 2018. מינויו אושרר ברוב של 53 קולות מול 47, כשבעדו הצביעו שלושה סנאטורים דמוקרטים והם ג'ו מנצ'ין, היידי הייטקאמפ וג'ו דונלי.

ב-5 ביולי 2018 הודיע מנהל הסוכנות סקוט פרויט על כווונתו להתפטר ביום למחרת, ו-וילר נעשה מנהל הסוכנות בפועל. ב-16 בנובמבר אותה שנה הוכרזה מועמדותו למנהל הסוכנות, אחרי שכיהן כמנהל הסוכנות דה פקטו לאורך חמישה חודשים. ב-28 בפברואר 2019 אושר מינויו, והחל לכהן כמנהלה ה-15 של הסוכנות להגנת הסביבה.

קישורים חיצוניים
----------------

ויקישיתוף מדיה וקבצים בנושא **אנדרו וילר** בוויקישיתוף
* אנדרו וילר, ברשת החברתית פייסבוק
* אנדרו וילר, ברשת החברתית טוויטר
* ביוגרפיה רשמית, באתר הסוכנות להגנת הסביבה (באנגלית)

הערות שוליים
------------

1. ↑  ליסה פרידמן, Trump Nominates a Coal Lobbyist to Be No. 2 at E.P.A. באתר ניו יורק טיימס, 5 באוקטובר 2017 (באנגלית)
2. ↑  דניס בריידי, Senate confirms a former coal lobbyist as Scott Pruitt's second-in-command at EPA, באתר וושינגטון פוסט, 12 באפריל 2018 (באנגלית)
3. ↑  דיילי מת'יו, Senate confirms acting EPA chief for permanent role, באתר AP‏, 1 במרץ 2019 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2018000626
* VIAF: 38861730
* WorldCat: lccn-no2018000626

 |
אסטריזם על פני ספיר כוכב כחול. זוהי "כוכב בומבי", אבן במשקל 182 קרט (36.4 גרם), המוצגת במוזיאון הלאומי להיסטוריה של הטבע בוושינגטון בירת ארצות הברית
בגמולוגיה, **אַסטֶריזם** היא תופעה אופטית המופיעה בכמה מסוגי אבני האודם, אבני הספיר, וסוגים נוספים של אבני חן, טבעיות וסינתטיות. על שטח הפנים של אבנים אלו יש אזור של החזרת אור בצורת כוכב. צורת הגביש והמערך הקריסטלוגרפי קובעים האם לכוכב יהיו ארבע או שש קרנים. על מנת לראות את התופעה חותכים ומלטשים את האבנים בצורת קבושון. מקור שם התופעה מיוונית, "אסטר" פירושו כוכב. התופעה קיימת באבני האודם והספיר בשל זיהומים של מחטים זעירות של רוטיל (תחמוצת הטיטניום) המצויה בהם.

נוהגים להבדיל בין שני סוגים של אסטריזם:

* **אפיאסטריזם** (Epiasterism) – הסוג המופיע בספיר וברוב אבני החן האחרות והוא תוצר של החזר האור ממינרלים הכלולים באבן החן והמסודרים בצורה מקבילה.
* **דיאסטריזם** (Diasterism) – כמו שניתן לראות ברוז קוורץ והוא תוצאה של אור העובר בתוך אבן החן. על מנת לראות תופעה זו יש להאיר את אבן החן מאחוריה.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **אסטריזם** |
| ויקימילון ערך מילוני בוויקימילון: **אפיאסטריזם** |
| ויקימילון ערך מילוני בוויקימילון: **דיאסטריזם** |
| ויקישיתוף תמונות ומדיה בוויקישיתוף: **אסטריזם (גמולוגיה)** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007294954305171
* LCCN: sh85008846

 |
**דייוויד נחום** (באנגלית: **David S. Nahom**) הוא קצין בדרגת לוטננט גנרל המכהן כמפקד פיקוד אלסקה ומפקד חיל האוויר ה-11 של ארצות הברית.

ביוגרפיה
--------

התגייס לחיל האוויר של ארצות הברית לאחר שסיים לימודי תואר ראשון באוניברסיטת קולורדו. הוא עבר מספר קורסי הכשרה מקצועית וקורס קצינים.

בשנת 1995 הוא מונה לתפקיד קצונה ראשון בטייסת ה-71. בשנים 2000–2001 הוא למד באקדמיה של המטה הכללי.

בשנת 2010 דייוויד נחום מונה למפקד להק המבצעים של חיל האוויר ה-18 ופיקד על היחידה עד ליולי 2012. משם הוא עבר לגזרת האוקיינוס השקט והיה ראש מחלקת המבצעים במטה. במרץ 2013 דייוויד נחום מונה למפקד כנף ה-3 באלסקה.

בספטמבר 2013 דייוויד נחום קיבל את התפקיד הראשון שלו במטה חיל האוויר ובנובמבר 2016 מונה לסגן מפקד אגף התכנון.

בספטמבר 2019 הוא קודם לדרגת לוטננט גנרל ומונה לראש האגף התכנון במטה הכללי של חיל האוויר במקום ג'רי האריס. באוגוסט 2022 מונה למפקד פיקוד אלסקה ומפקד חיל האוויר ה-11 של ארצות הברית.

בשנת 2012 פרסם נחום ספר בנושא השגת עליונות בשליטה על האוויר במהלך המלחמה.

במהלך הקריירה הוא צבר כ-3,400 שעות טיסה במטוסי קרב שונים.

קישורים חיצוניים
----------------

ויקישיתוף מדיה וקבצים בנושא **דייוויד נחום** בוויקישיתוף
* ביוגרפיה באתר חיל האוויר של ארצות הברית
"המלך ואני" 2008
**האופרה הקלה בנגב** (**LOGON - The Light Opera Group of the Negev**) היא קבוצת תיאטרון הפועלת בנגב, המעלה מדי שנה מחזמר באנגלית ומופיעה איתו בבאר שבע וברחבי הארץ.

הקבוצה נוסדה בשנת 1981, כאשר העלתה בעומר את האופרטה הקצרה "משפט המושבעים" של צמד היוצרים הבריטי גילברט וסאליבן. בהמשך הועלו אופרטות נוספות של הצמד כמו "הפיראטים מפנזאנס" ו"המיקאדו". משנת 1996 ואילך מעלה הקבוצה מחזות זמר אמריקנים מפורסמים כמו "כנר על הגג", "אוקלהומה!", "שיר אשיר בגשם", "אנני אוקלי אשת לפידות", "נשקיני, קייט", "הלו, דולי!", "ברנשים וחתיכות", "גבירתי הנאווה", "אנני", "אל תוך היער", "צלילי המוסיקה" ועוד.

אף על פי שהקבוצה כוללת גם כמה צברים ואנשים שמוצאם מארצות שונות, רוב חברי הקבוצה באים מארצות דוברות אנגלית והחזרות, כמו ההופעות, נערכות באנגלית. החזרות להצגות מתחילות בסוף אוגוסט, וההפקות עצמן עולות בפברואר-מרץ. בנוסף לבאר שבע, מציגה האופרה הקלה בנגב גם בתל אביב, נתניה, חיפה, ירושלים, אור עקיבא, מודיעין, כפר סבא, רחובות וערים נוספות. ארגוני צדקה שונים משתמשים במופעי האופרה הקלה למטרות גיוס כספים.

קישורים חיצוניים
----------------

* אתר האינטרנט הרשמי של האופרה הקלה בנגב
**דייוויד מרשל** (באנגלית: **David Marshall**; נולד ב-5 במרץ 1985) הוא כדורגלן סקוטי, המשחק בעמדת השוער בקווינס פארק ריינג'רס ובנבחרת סקוטלנד.

קריירת מועדונים
---------------

מרשל נולד בגלאזגו, והתחיל את הקריירה שלו במחלקת הנוער של סלטיק. בפברואר 2003, מרשל ערך את הופעת הבכורה שלו בקבוצה הבוגרת במשחק הגביע נגד סנט ג'ונסטון. ב-11 במרץ 2004, מרשל ערך את הופעת הבכורה שלו בזירה האירופית בניצחון 0–1 נגד ברצלונה במסגרת גביע אופ"א. שנה לאחר מכן, מרשל רשם בקבוצה 4 הופעות בשלב הבתים של ליגת האלופות ואף הדף פנדל מרגליו של רונאלדיניו מברצלונה. בקיץ 2005, הוחלט כי יהפוך לשוער הראשון של המועדון, אך במשחקו הראשון ספג חמישה שערים מארטמדיה פטרז'לקה ומשחק לאחר מכן ספג רביעייה ממות'רוול ולכן איבד מקומו בהרכב.

ב-17 בינואר 2007, מרשל הושאל לנוריץ' סיטי עד לסיום העונה, וב-4 ביולי מרשל חתם על חוזה לשלוש שנים בנוריץ'. בשנתיים בהם שיחק בנוריץ', שיחק בכל משחקי הליגה.

ב-12 במאי 2009, מרשל חתם בקארדיף סיטי תמורת כחצי מיליון פאונד. מרשל, ערך את הופעת הבכורה שלו במועדון בניצחון 0–4 נגד סקונת'ורפ יונייטד בתיקו 1-1 נגד בלקפול. בעונת 2010/2011, התערער מעמדו בקבוצה, אך שנה לאחר מכן חזר לעמדת השוער הראשון. בספטמבר 2014, מרשל מונה לקפטן המועדון.

ב-30 באוגוסט 2016, מרשל חתם בהול סיטי. ב-21 בספטמבר 2016, מרשל ערך את הופעת הבכורה שלו בקבוצה בניצחון 1–2 נגד סטוק סיטי במסגרת גביע הליגה האנגלי.

ביולי 2019, מרשל חתם לשנתיים בוויגאן את'לטיק.

ב-21 באוגוסט 2020, מרשל חתם בדרבי קאונטי. מרשל, מונה לקטפן הקבוצה לאחר פרישתו של וויין רוני.

ב-11 בינואר 2022 חתם בקווינס פארק ריינג'רס בחוזה לחצי עונה.

ב-23 במאי 2022 חזר לאחר 15 שנה לסקולטנד וחתם בהיברניאן, אליה יצטרף ב-1 ביולי.

קריירה בינלאומית
----------------

ב-18 באוגוסט 2004, מרשל ערך את הופעת הבכורה שלו בנבחרת סקוטלנד במשחק ידידות נגד הונגריה, כאשר היה בן 18 בלבד. כעבור שנה, זומן לראשונה לסגל נבחרת הצעירה.

במהלך השנים, מעמדו של מרשל בנבחרת ידע עליות ומורדות, בעיקר בגלל העדיפות שלהם זכו קרייג גורדון ואלן מקרגור. לקראת מוקדמות יורו 2016, מרשל הפך לשוער הראשון של הנבחרת, אך לקראת מוקדמות מונדיאל 2018 וליגת האומות 2018/2019 הוא ירד לספסל. מרשל, חזר להיות השוער הראשון במהלך מוקדמות יורו 2020 והיה שותף לעלייה הראשונה בתולדות הנבחרת לאליפות אירופה בכדורגל. ב-7 ביוני 2022 פרש מהנבחרת לאחר ההפסד לאוקראינה בפלייאוף מוקדמות מונדיאל 2022.

תארים
-----

סלטיק
* ליגת העל הסקוטית: 2003/2004
* הגביע הסקוטי: 2003/2004, 2004/2005
* גביע הליגה הסקוטי: 2005/2006

קארדיף סיטי
* פוטבול ליג צ'מפיונשיפ: 2012/2013

אישיים
* כדורגלן השנה בקארדיף סיטי: 2013/2014

קישורים חיצוניים
----------------

ויקישיתוף מדיה וקבצים בנושא **דייוויד מרשל** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN

| **נבחרת סקוטלנד – יורו 2020** |
| --- |
| 1 מרשל • 
2 אודונל • 
3 רוברטסון • 
4 מקטומיני • 
5 הנלי • 
6 טיירני • 
7 מקגין • 
8 מקגרגור • 
9 דייקס • 
10 אדמס • 
11 כריסטי • 
12 גורדון •
13 טיילור • 
14 פלק •
15 גלאגר •
16 קופר •
17 ארמסטרונג •
18 טרנבול •
19 ניסבת •
20 פרייזר •
21 מקלפלין •
22 פאטרסון •
23 גילמור •
24 הנדרי •
25 פורסט •
26 מקנה •
מאמן: קלארק | סקוטלנדסקוטלנד |
סמליל האופרה
אדיס דה פיליפ ופאולו גורין באופרה העממית בהצגה "לה טראוויאטה", 1945
**האופרה הארצישראלית העממית** הייתה להקת האופרה היחידה שפעלה בארץ ישראל בשנים 1941–1947, בתקופת המנדט הבריטי (לפניה פעלה "האופרה הארצישראלית" בשנים 1923–1940 ובסוף שנת 1947 הוקמה "האופרה הישראלית").

האופרה הארצישראלית העממית הוקמה בפברואר 1941 על ידי מרק לברי וגאורג זינגר. חבריה התארגנו על בסיס קואופרטיבי וכללו שלושה מנצחים ובמאים, 10 סולנים, 36 נגני תזמורת, 10 רקדניות ומקהלה בת שמונה זמרים. על חברי הקואופרטיב נמנו גם 15 עובדים טכניים. הרקדנית מיה ארבטובה שימשה ככוריאוגרפית. מרדכי גולינקין, מייסד האופרה הארצישראלית, לא נכלל בקואופרטיב, אלא עבד באופרה על תקן של "מנצח כבוד". בין הסולנים נמנו יוספה שוקן, פאולו גורין, יהודה הר-מלח ויוסף גולנד. חלק מן ההצגות הועלו בקולנוע מוגרבי.

כדי להתמודד עם המצוקה הכלכלית שבה הייתה האופרה נתונה, הוחלט בנובמבר 1942 על הקמת "חוג ידידי האופרה", שמטרתו העיקרית הייתה לרכז משאבים כספיים למימון מיזמים אומנותיים ואמור היה לשמש גשר בין האופרה לבין הציבור. על חברי החוג נמנו אישי ציבור מרבדים שונים, ביניהם אריה שנקר, יהודה מצב טוקטלי, האחים זכי ומשה שלוש ואחרים. על חברי הוועד הפועל של החוג נמנה גם שמחה אבן-זהר.

גולת הכותרת של אופרה זו הייתה הפקתה של האופרה העברית הראשונה, "דן השומר" (שהלחין מרק לברי, בבימויו של משה הלוי), בשנת 1945.
בנובמבר אותה שנה הגיעה לארץ זמרת הסופרן אדיס דה פיליפ, והיא הופיעה באופרה החל מדצמבר 1945 ועד יוני 1946. את הכנסותיה מן ההופעות תרמה לקופת האופרה.
בדצמבר אותה שנה ערכה גם קונצרט מיוחד בבזל, בעת כינוסו של הקונגרס הציוני ה-22, למען האופרה.
בין ההפקות הנוספות שהעלתה האופרה ניתן למנות את "לה טראוויאטה" ו"לה בוהם".

האופרה העממית נאלצה להפסיק את פעילותה עקב קשיים כלכליים בתחילת 1947. במהלך פעילותה העלתה 18 אופרות ואופרטות שונות בפני קהל של יותר מ-150 אלף צופים.

|  |  |
| --- | --- |
|  | יוספה שוקן מבצעת את Vissi d'arte vissi d'amore  |
| לעזרה בהפעלת הקובץ |

לקריאה נוספת
------------

* האופרה הארצישראלית העממית, דף שער בספרייה הלאומית
* יוסף אוליצקי, **אדיס: פרקים בתולדות חייה של אדיס דה-פיליפ**, תל אביב: הוצאת המחבר, תשמ"ג 1983.
* חוג האופרה הארץ ישראלית, **האופרה הארצישראלית העממית**, תל אביב : חוג ידידי האופרה הארצישראלית העממית, 1946.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007256720305171
* LCCN: nr98040734
* VIAF: 122530560
* WorldCat (עם VIAF): 122530560

 |
**צרכים אינסטרומנטליים** (באנגלית: "Instrumental" – כלי) הוא מושג במדעי החברה המתקשר לנושא הקבוצה בתחום המחקר סוציולוגיה, ומדבר על אחד הצרכים שהקבוצה מספקת ליחיד.

הגדרה
-----

צרכים אינסטרומנטליים הם צרכים חברתיים פיזיים המתבטאים בצורכי הגנה וקיום או צרכים כלכליים ארגוניים. תפקידה של הקבוצה בעבור הפרט הוא לספק לו את הצרכים האינסטרומנטליים, או במילים אחרות, להעניק ליחיד את האפשרות והיכולת להשיג מטרות מסוימות או לבצע משימות מסוימות לצורך קיומו, שלא ניתן להשיגן או לבצען ביחידות וללא עזרה, לדוגמה: השגת מזון ושתייה, מחסה, דיור, תעסוקה, מערכות בריאותיות המספקות שירותי בריאות (כמו בתי חולים), מערכות ביטחוניות (כמו משטרה, צבא), בית משפט ועוד.

הצורך בצרכים אינסטרומנטליים
---------------------------

האדם כפרט זקוק לצרכים האינסטרומנטליים על בסיס יומי, שכן הם מבטיחים את המשך קיומו הפיזי ובלעדיהם לא יוכל להתקיים, ולכן הקבוצה צריכה לדאוג שצרכים אלו יהיו זמינים לפרט בכל רגע נתון.

### גורמים לתחושת הצורך

* **צורך כלכלי** – היעזרות והשתלבות בשוק העבודה המספק תעסוקה על מנת לקבל שכר בו האדם נעזר לצורך קיומו הבסיסי, לדוגמה: רכישת בית, מזון, שתייה, מים זורמים, חשמל וכדומה.
* **צורך בריאותי** – היעזרות במערכות בריאותיות המספקות מענה רפואי, הן פיזי והן נפשי, לצורך הגנה פיזית או נפשית של האדם, לדוגמה: קופות חולים, בי"ח שיקומי וכדומה.
* **צורך ביטחוני** – היעזרות בגורמי ביטחון לצורך הגנה פיזית על המדינה, האדם או רכושו, לדוגמה: הצבת חיילים בגבולות המדינה, עירוב המשטרה במקרה של גנבה וכדומה.

ראו גם
------

* צרכים אקספרסיביים

לקריאה נוספת
------------

* ניסן נוה, רונית אלעד, אורית רן, **סוציולוגיה במעגלי החברה: קבוצה**, רכס פרויקטים חינוכיים בע"מ, 2003.
**המלחמה הספרדית-מרוקאית** (בספרדית: **Guerra de África**; מלחמת אפריקה, בערבית: **الحرب الإسبانية المغربية**; המלחמה ההיספנית-מרוקאית) הייתה מלחמה אשר התרחשה בשנים 1859–1860 בין ממלכת ספרד לממלכת מרוקו תחת השושלת העלווית.

עם הפסדה של מרוקו בסיום המלחמה, ניתנו לספרד תשלומים כפיצויי מלחמה, כמו גם הוקרה רשמית בשטחים סאוטה, מלייה ואיפני. המלחמה החלישה את מעמדה הבין-לאומי של מרוקו ופתחה את דרכן של ספרד והקיסרות השנייה לכיבוש הסופי של הראשונה אשר יתממש רק ב-שנות ה-30.

רקע
---

השפעתה הבין-לאומית של מרוקו נחלשה עם התקדמות העידן הקולוניאלי. בשנת 1844 הפסידו המרוקאים לצבא צרפת בעת האחרון כבש את שטחי אלג'יריה העות'מאנית ובשנת 1856 נלחצו המרוקאים לחתימת הסכמי סחר אשר קיבעו את השפעתם הכלכלית עם האימפריה הבריטית.

היחסים של מרוקו עם ממלכת ספרד היו מתוחים עוד מימיה של הרקונקיסטה. ספרד שלטה על סאוטה אשר הייתה בחלקת אדמה אפריקאית דבר שהוסיף למתח בין השתיים. העילה למלחמה בשביל ספרד הגיעה כאשר מספר פרשים מרוקאים כפריים תקפו את אזור העיר והעלו אותה באש.

המלחמה
------

כ-14 ימים מאז פשיטת הפרשים הכפריים על סאוטה, ב-24 באוגוסט 1859, נפטר עבד-אל רחמן, סולטאן מרוקו ובנו, מוחמד הרביעי, סולטאן מרוקו בן ה-29 ירש אותו.

בתחילת אוקטובר מפרסם לאופולדו אודניל, ראש ממשלת ספרד, את עניין הפלישה וקבינט הממשלה מחליט לשלוח אולטימטום אל מקנס אשר מתפקע לבסוף ב-15 לחודש ללא תגובת צד שני.

6 ימים לתוך המלחמה והצי הספרדי חוסם את ערי הנמל טנג'יר, תטואן ולראצ'ה. בתחילת נובמבר מונה אודניל למפקד צבא אפריקה הספרדי. ב-19 בנובמבר הגיע חיל רגלים ספרדי ראשון אל סאוטה וזה מתחיל בפלישה קרקעית. בדצמבר, לאחר התקדמות מועטה בחזית ישנם כשלושה חילות ספרדים בסאוטה ואלו מתכננים פשיטה מרכזית אל עבר העיר תטואן.

עם הגעת תותחים אל המערכה נופלת תטואן לאחר קרב מתמשך מ-4 ועד 6 בפברואר 1860. הקרב על תטואן היה החשוב והקריטי שבמלחמה והביא להוכחה את העליונות הצבאית של התותחים והרובים המתועשים.

עם נפילת תטואן מתחילים הכוחות הספרדים בפשיטה מערבה עד אשר נפגשים ב-23 במרץ בקרב אוד-ראס.

עם סופו של הקרב לטובת הספרדים, מוחמד הרביעי שלח כתב כניעה הנחתם בין לאופולדו אודניל ואל-עבאס בן עבדול רחמן, אח הסולטאן ולפיו מרוקו מכירה בשליטה הספרדית על סאוטה ואתה נלקחות גם מלייה ואיפני, מוסדר כיבוש זמני על תטואן ו-100 מיליון פאסטות מועברות לספרד.

קישורים חיצוניים
----------------

ויקישיתוף מדיה וקבצים בנושא **המלחמה הספרדית-מרוקאית** בוויקישיתוף
* תולדות המלחמה המקוצרים
* המצב שבוע שבוע במלחמה
* מלחמת הספרד-מרוקו, 1859-1860, דף שער בספרייה הלאומית

|  |  |  |
| --- | --- | --- |
| **הקודם**:**המצור על מלייה (1774)** | **הסכסוך המרוקאי-ספרדי** 1859-1860 | **הבא**:**המערכה במלייה** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007565735605171
* LCCN: sh85126284

 |
בית הכנסת הראשון של ארד, רומניה, נבנה מעץ בשנת 1742 על חלקת קרקע שנתרמה על ידי אשה בשם **נחומה**.

היסטוריה
--------

שמו של הרב הראשון היה יוחנן והוא התחיל לנהל את עבודת הקודש בשנת 1764. אחריו כיהנו הרבנים יהודה ליב ברוידא, שטרמניץ והירש.

בשנת 1789 מונה לרב היישוב אהרן חורין, שהיה אז בן 23; הוא החזיק בתפקיד עד מותו בגיל 78. בתקופתו של חורין הונהגו בהדרגה סדרים חדשים אשר ביטאו את נטיותיו של חורין לרפורמה: בוטלה תפילת כל נדרי, נאסר לירוק בעלינו לשבח או לרקוע ברגליים בעת הזכרת המן הרשע בקריאת המגילה. כמו כן, בוטל השימוש בטעמי המקרא בעת קריאת התורה. חורין התיר לקהילות בברלין ובהמבורג להתפלל ללא כיסוי ראש ב-1818, אך עמדתו זו לא התקבלה בקהילתו. אבן הפינה למבנה חדש לבית-הכנסת הונחה ב-13 ביוני 1828, אך מכשולים ששמה העירייה עיכבו את סיום הבנייה עד שנת 1834. 

שנתיים לפני מותו של הרב חורין, ב-1842, הוכנס באישורו עוגב לבניין. היה זה העוגב הראשון שהופעל בבית-כנסת בהונגריה. הוא הביע אז את תקוותו כי הקהילה תעבור בקרוב להתפלל לפי הנהוג בהיכל בהמבורג. יורשו יעקב שטיינהרדט היה רב נאולוגי חשוב, והקהילה הצטרפה ללשכה הארצית הנאולוגית מיד עם הקמתה.

לקריאה נוספת
------------

* יצחק פרי (פרידמן), **תולדות היהודים בהונגריה**, כרך שלישי.
* מיכאל מאיר, **בין מסורת לקדמה - תולדות תנועת הרפורמה ביהדות**, מרכז זלמן שזר לתולדות ישראל.

קישורים חיצוניים
----------------

ויקישיתוף מדיה וקבצים בנושא **בית הכנסת של ארד** בוויקישיתוף
* מאמר על יהודי ארד ותצלומים של בית הכנסת ברומנית
* תצלום חלקי מבחוץ
* תצלום של חזית בית הכנסת תצלום בית הכנסת של ארד הוא ה-23 מלמעלה.

הערות שוליים
------------

1. 1 2  Michael Meyer. **Response to Modernity: A History of the Reform Movement in Judaism**. Wayne State University Press (1995). עמ' 158-159.
**בית הכנסת של ויבורג** (בפינית: **Viipurin synagoga**) היה מבנה דתי יהודי בעיר ויבורג, אחד משלושת בתי הכנסת בשטחי הדוכסות הגדולה של פינלנד (יחד עם בית הכנסת של הלסינקי ובית הכנסת של טורקו).

היסטוריה
--------

עד 1858 נאסרה היהדות בפינלנד על פי צווים משפטיים שוודים שהוחלו על פינלנד. עם זאת, בהדרגה, בפינלנד, הוקמה קהילה יהודית שהתחדשה בעיקר על ידי אנשי הצבא הרוסי. היהודים הראשונים שהגיעו לוויבורג בשנת 1832 היו חיילים קנטוניסטים.

הרפורמה הצבאית של אלכסנדר השני, שביטלה את הקנטוניזם, אפשרה בשנת 1858 לחיילים יהודים בדימוס להישאר בדוכסות פינלנד על בסיס סעיפים בחקיקה של האימפריה הרוסית, שאפשרו לחיילים רוסים להישאר בפינלנד עם משפחותיהם (ללא קשר לדתם). רשמית, הקהילה היהודית בוויבורג הוקמה בשנת 1879.

בשנת 1886 הוציא הסנאט הפיני הקיסרי תקנה האוסרת על כניסת יהודים למדינה; שהות זמנית הותרה, אך ללא אפשרות לנישואין ולעסוק במשהו אחר מלבד מכירת לבוש, על בסיס היתר שהייה למשך שישה חודשים, שניתן באישור מיוחד של המושל. בשנת 1888 נערכה הפקודה הראשונה לגירוש יהודים (34 מתוך 52 משפחות יהודיות גורשו מהעיר ויבורג). עם זאת, למרות האיסורים וההגבלות, בשנת 1890 התגוררו בוויבורג 261 יהודים (בעיקר סוחרים קטנים ובעלי מלאכה). 

בשנת 1905 תכנן האדריכל גרהרד סולברג (Gerhard Sohlberg) מבנה אבן לבית כנסת ובית ספר לקהילה היהודית. על מנת להפחית את עלות הבנייה בשנת 1909 החל ויקטור ריהל על בסיס הפרויקט של סולברג בעבודות להקמת מבנה עץ. עד שנת 1910 הושלמה בנייתו של בניין מעץ חד קומתי עם מגדל מוכתר בכיפה. בית הכנסת שכן ברחוב Kalevankatu 31 (כיום רחוב האחד במאי). הבניין נבנה מחדש בשנת 1926, אך בשנת 1939 נשרף ונחרב במהלך מלחמת ברית המועצות-פינלנד ומעולם לא שוקם מחדש.

הערות שוליים
------------

1. ↑  Гилель посетил Выборг
2. ↑  Когда-то в Выборге была синагога…
3. ↑  Synagogat
משחק בינגו בארצות הברית
**בינגו** הוא משחק מזל המשוחק בקבוצה, שלרוב כוללת עשרות או מאות אנשים. לכל שחקן יש כרטיס המחולק למשבצות שבכל אחת מהן ערך - לרוב מספר. הכרוז מקריא ערכים שהוא מגריל וכל שחקן ששומע ערך שמופיע על הכרטיס שלו מסמן את הערך הזה. השחקן הראשון שבכרטיס שלו מסומנת שורה רצופה של ערכים, מכריז "בינגו" והכרוז בודק את כרטיסו כדי לוודא שהוא לא טעה. אם אין טעות, אותו שחקן מנצח.

רוב כרטיסי הבינגו עשויים מקרטון או נייר חד פעמי ומכילים 25 ריבועים המסודרים בחמש עמודות אנכיות וחמש שורות אופקיות. לרוב משחקים עם 75 מספרים כשהאותיות B, I, N, G, O מופיעות מעל כל טור. פעמים רבות מסמנים את הריבוע המרכזי כ"חינם", משמעות הדבר שהוא מייצר שורה בעזרת סימון של 4 מספרים בלבד.

היסטורית המשחק
--------------

המילה בינגו, בהתייחסה ללוטו קיימת כבר משנת 1776. אולם ייתכן ומקור המשחק באיטלקי במשחק "Il Giuoco del Lotto d'Italia" משנת 1530. עד המאה ה-18 המשחק האיטלקי התפשט לצרפת וחדר לתחום עולם המבוגרים ולמשחקי קלפים ואסימונים. וכן, נוספה לו קריאת המספרים. במאה ה-19, נעשה שימוש נרחב בבינגו בגרמניה למטרות חינוכיות, והוא שימש ככלי ללימוד שמות בעלי חיים ושינון מספרי לוח הכפל. 

מקור השם "בינגו" לא ידוע.

קישורים חיצוניים
----------------

ויקישיתוף מדיה וקבצים בנושא **בינגו** בוויקישיתוף
* מאמר על בינגו באתר BBC
* בינגו, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 4572485-4

 |
**ניתוח תוכן** היא שיטת מחקר לניתוח של טקסטים במגוון פורמטים (טקסט כתוב, קול, תמונה, וידאו, דיגיטלי). שיטת ניתוח התוכן התפתחה במסגרת מדעי החברה האמפיריים והיא מגשרת בין הניתוח הכמותי הסטטיסטי לבין הבחינה האיכותנית של הפריטים הנבחנים. יש להבחין בין ניתוח תוכן לקיטלוג של טקסט, כאשר מטרתו של ניתוח התוכן היא להגיע למסקנות על-אודות דפוסים, קשרים או הבדלים בטקסטים הנבחנים. יתרונותיה של השיטה הם ביכולת לבחון באופן בלתי מתערב טקסטים בצורה המאפשרת את שחזור תהליך הניתוח ואת תיקונו במידת הצורך. חסרונותיה של השיטה מתמקדים במהימנותה, ביכולת המוגבלת להמיר טקסטים מסוימים למערכת מספרית תוך הסכמה רחבה ביחס להמרה זו.

הגדרות לניתוח תוכן
------------------

מקורן של ההגדרות המקובלות כיום לניתוח תוכן באמצע המאה העשרים. אחת מההגדרות המוקדמות של ברלסון מתייחסת לניתוח תוכן כשיטה לתיאור אובייקטיבי, שיטתי וכמותי של תכנים תקשורתיים. הגדרה מאוחרת יותר של קריפנדורף מתייחסת לניתוח התוכן כשיטה מחקרית אשר נועדה להסקה תקפה ובת שחזור של טקסטים להקשרי השימוש שלהם.

שלבים בניתוח תוכן
-----------------

בדומה למערכי מחקר כמותיים אמפיריים אחרים, מבוצע הניתוח הטקסטואלי לאור שאלות והשערות ולאחר הגדרה של היחידות הנבחנות. יחידות של ניתוח תוכן הן מגוונות ויכולות לבחון רמות שונות של מרכיבים בטקסט: כתבות בעיתון, כותרות בעיתון, הודעות ברשתות חברתיות, תמונות באתרי אינטרנט, שלטי חוצות ועוד. לאחר הגדרת היחידות, מוגדרות הקטגוריות הבוחנות אותן (למשל: גודל בסמ"ר, צבע, נושא, מספר מילים חיוביות). הקטגוריות מופיעות בדף קידוד המכיל את האפשרויות השונות בכל אחת מהקטגוריות. דפי קידוד מכילים לעיתים גם הסברים, דוגמאות וכללי החלטה. באופן מסורתי בוצעו ניתוחי תוכן על ידי אנשים שהוכשרו ואומנו להמיר את הטקסטים באמצעות דף הקידוד למערכת מספרית (מקודדים/שופטים). אם הקטגוריות פשוטות וברורות אנו מצפים לרמת הסכמה גבוהה ביחס להמרת הטקסט למספרים. עם זאת, בשנים האחרונות מתרבות שיטות לניתוח תוכן הנעזרות באופן חלקי או מלא בתוכנות מחשב.

קישורים חיצוניים
----------------

* ניתוח תוכן (תקשורת), דף שער בספרייה הלאומית

הערות שוליים
------------

1. ↑  באואר, מ.ו'. (2011). **ניתוח תוכן קלסי: סקירה**. בתוך מ.ו' באואר. ג'. גאסקל. (עורכים). מחקר איכותני: שיטות לניתוח טקסט תמונה וצליל (עמ' 151–174). רעננה: האוניברסיטה הפתוחה
2. ↑  Neuendorf, K. A. (2017). **The content analysis guidebook (2nd ed.)**. Thousand Oaks, CA: Sage
3. ↑  Berelson, B. (1952). **Content analysis in communication research**. New York, NY, US: Free Press.
4. ↑  Krippendorff, K. (2013). **Content analysis. An introduction to its Methodology** (3rd ed.). Thousand Oaks, CA: Sage
5. ↑  Riffe, D. Lacy, S. & Fico, F. (2014). **Analyzing media messages: using quantitative content analysis in research**. (Routledge communication series). New York: Routledge/Taylor & Francis

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007557969405171
* BNE: XX533799
* BnF: cb11940319x (data)
* LCCN: sh85031537
* NDL: 00576822
* NKC: ph288769

 |